# Høringssvar fra Kgs. Enghave Lokaludvalg

Kgs. Enghave Lokaludvalg har modtaget og behandlet udkast til ny ældrepolitik for Københavns Kommune 2019-22. Der er mange gode tanker i dette udkast og gode værdier: Frihed, tryghed, fællesskaber. Vi har følgende kommentarer:

Ældre er forskellige og har levet forskellige liv. De har forskellige behov og ønsker til deres alderdom. Principper som valgfrihed og fleksibilitet er vigtige. Der bør være mulighed for individuelle valg f.eks. i forhold til kost, aktiviteter, boligform m.m. Det er ligeledes vigtigt, at der er varierede tilbud i nærområdet. Det skal være nemt at komme til læge og til aktiviteter. I Kgs. Enghave er vi udfordret af metrobyggeriet, som kommer til at vare i flere år. I det hele taget er vi bekymret for, at den offentlige transport forringes, så det bliver sværere og dyrere at komme med offentlige transportmidler. Risikoen for at man derved bliver isoleret i eget hjem er nærliggende. Ældre som lever alene er mere udsatte. Der bør være let tilgang til væresteder/aktivitetscentre, hvor bl.a. ensomme ældre kan møde andre og blive en del af fællesskaber.

For at imødegå isolation er der ligeledes behov for fleksible boformer. Kgs. Enghave har en stor andel af almennyttige boliger. Der er tale om ældre bebyggelser med op til 5 etager uden elevator. Mange ældre er dårligt gående, hvilket betyder, at de har svært ved at komme ned fra deres bolig f.eks. hvis de bor på 5. sal. De isoleres udenfor fællesskabet. Der er behov for, at de kan bytte lejlighed, flytte længere ned eller få mulighed for at flytte i ældrebolig. I den forbindelse ville en løsning være at indrette flere ældreboliger i kommende nybyggeri.

Der bør være større mulighed for at vælge ældrekollektiv som boform. Det er trygt at bo sammen med ligestillede. Seniorbofællesskaber vinder frem i disse år. Det er vigtigt, at det bliver muligt at etablere seniorbofællesskaber i samarbejde med f.eks. almene boligorganisationer.

Grundlæggende er det vigtigt, at ældre kan så meget som muligt selv i hverdagen m.h.p. at vedligeholde færdigheder. I Kgs. Enghave er der en stor gruppe udsatte ældre, og trods det vigtige princip om størst mulig selvhjulpenhed er det vigtigt, at disse ældre får den hjælp de har brug for. Specielt i overgange f.eks. udslusning fra hospital til eget hjem efter indlæggelse, operation m.m. er der behov for, at denne overgang lettes. Der er brug for tværfaglig støtte og koordineret indsats. Det vil sige, at der i højere grad end tilfældet er i dag fordres et samarbejde mellem hospital, egen læge og kommunens hjemmepleje for at sikre tryghed, og at overgangen lettes så meget som muligt.

Mange ældre har psykiske lidelser f.eks. sorg efter tab af ægtefælle, angst, depression, selvmordstanker, misbrug ect. Det er vigtigt, at disse ældre sikres tilstrækkelige behandlingstilbud. Der er brug for en mere koordineret indsats end tilfældet er i dag.

For ældre, der ikke er selvhjulpne er det vigtigt, at der er den nødvendige hjælp i hjemmet i form af tilstrækkelig hjemmepleje. Ligeledes at der er det nødvendige antal pladser på midlertidige døgnophold såvel som det nødvendige antal plejehjemspladser herunder pladser på skærmede enheder for demente. At blive informeret og få tilbudt den rette hjælp i tide er utrolig vigtigt. Det er vigtigt at de opsøgende tilsynsbesøg fremmes og prioriteres med henblik på tidlig opsporing, forebyggelse og behandling.

Relevant hjælp til pårørende er også meget vigtigt. Det er belastende at være pårørende til et sygt familiemedlem. Ikke mindst til et familiemedlem med demens. Det kan give stress og udbrændthed, når man føler sig magtesløs i og med at man som pårørende står med et stort ansvar. Derfor bør hjælp til pårørende prioriteres højt f.eks. tættere samarbejde og forbedret kommunikation med relevante instanser, tydeligere information om muligheder og rettigheder, tilbud om rådgivning, pårørendegrupper m.m.

Er der tale om en ældre/pårørende af anden etnisk herkomst, som ikke kan dansk i tilstrækkelig grad er det vigtigt, at der er mulighed for tolkebistand i forbindelse med svære samtaler og lægebesøg. Desværre ser vi i øjeblikket, at tolkebistand er udsat for besparelser.

Mange ældre har svært ved ny teknologi og svært ved at overskue økonomi, skat, kontakt med myndigheder etc. Er man alene uden pårørende eller andre til at hjælpe sig kunne en opsøgende borgerservice være en relevant mulighed. Vi foreslår, at der etableres en bydelsnær fremskudt borgerservice for ældre, der har svært ved at komme rundt.

Med venlig hilsen

Joan Røge

Formand, Kgs. Enghave Lokaludvalg